Buchan glo SA kán veranderhttps://rak2.spens.co.za/radio/2016/angus-buchan-2016-10-10.mp3 Angus Buchan (Argieffoto) Kaartjies vir die evangelis Angus Buchan se versoeningsbyeenkoms wat op 19 November in die FNB-stadion in Soweto plaasvind, is vanaf 21 Oktober gratis by Computicket beskikbaar. Buchan het ŉ beroep op alle Suid-Afrikaners gedoen om die geleentheid by te woon. “Boosheid gedy wanneer goeie mense niks doen nie,” het hy gesê. “Ons woon in een van die mooiste land ter wêreld, maar dit het tyd geword vir Suid-Afrikaners om byeen te kom en vir God te vra om die gees van verwoesting en droogte te breek. Ons is op ŉ mespunt in hierdie land en net God kan ons red.” Volgens Buchan het hy al twee keer vantevore probeer om soortgelyke byeenkoms te reël waartydens Suid-Afrikaners hulleself kan verootmoedig, maar God het elke keer die deure toe gemaak. “God het hierdie keer die geleentheid gegee en ons grootste uitdaging nou is om seker te maak almal wat die byeenkoms wil bywoon kry die geleentheid.” Op ŉ vraag oor wie vir die byeenkoms betaal, het Buchan geantwoord: “God voorsien, ons gaan beslis nie ŉ geldinsameling tydens die byeenkoms hou nie. Dit gaan daaroor om soveel moontlik mense voor God bymekaar te kry.” Hy sê hy kan getuig van wat gebeur wanneer gelowiges in God se naam bymekaar kom om te bid. “Dink net wat kan gebeur as 100 000 Christene in Jesus se naam bymekaar kom. Ek doen ŉ beroep op mense om dié Saterdag te kom bid, elkeen het ŉ verantwoordelik.” Buchan het ook ŉ beroep op mense gedoen om nie die land te verlaat te midde van al die land se uitdagings nie. “Ek het die geleentheid gehad om ver te reis en ek kan julle verseker die gras is nie altyd groener aan die anderkant nie. Daar is nog baie om voor op te staan en te veg in Suid-Afrika. Die duiwel is tans besig om sy bes te probeer om ons te verskrik met leuens, maar onthou die teenoorgestelde van vrees is geloof. God het my en jou nog nooit in die steek gelaat nie.”